Der bliver ekstra liv i Aarhus Å, Egå og flere små bække Kalø Vig, når 62.000 små ørreder onsdag bliver sluppet fri i vandløbene.

Mere end 30.000 ørreder mellem 10 og 15 centimeter udsættes ved Mølleparken i Aarhus, hvorefter de resterende fragtes videre mod nord, hvor de udsættes i vandløbene der. Formålet er primært at give bedre muligheder for at fange havørreder i Aarhusbugten.

Fiskene er såkaldte ørredsmolt og af egen avl. Moder- og faderfiskene er ved elfiskeri i efteråret 2016 indfanget i Giber Å og derfra transporteret til Lundby Fisk, et specialdambrug ved Nibe. Her er fiskene strøget for æg, befrugtet og udklækket som yngel, hvorefter der er nusset godt om dem halvandet års tid. Så nu er de klar til at komme ud i naturen, hvor de må klare sig selv. Om et år eller to vil de kunne fanges i bugten eller langs kajerne i Aarhus Ø og Havn.

- Vi har fortsat behov for at fastholde planerne for udsætninger af ørredungfisk til Aarhus Bugt af hensyn til det rekreative fiskeri. Men potentialet for at skabe mange flere naturlige vandløb og gydevande er absolut til stede. Aarhus Kommunes fantastiske projekt med genetablering af Giber Å ved Vilhelmsborg er et rigtig godt eksempel på, hvordan der kan sikres mere natur, større fiskebestande og en flerdobling af havørreder til bugten, udtaler Arne Bager, der er formand for Østjyske Lyst- og Fritidsfiskere, ØLF i en pressemeddelelse.

Tidligere år er der blevet sat 12-13.000 små ørreder ud i Giber Å. Lystfiskerne har stor tiltro til at bestanden i Giber Å nu kan holde sig selv i live. Derfor bliver der ikke sat nye ørreder ud i åen.